|  |  |  |
| --- | --- | --- |
| **N Á R O D N Á R A D A  S L O V E N S K E J R E P U B L I K Y** | | |
| **VI. volebné obdobie** | | |
|  | | |
|  | | Číslo: |
|  | | |
|  | | |
|  | | |
|  | | |
|  | | |
|  | | |
|  | | |
| **Návrh**  poslancov Národnej rady Slovenskej republiky Viliama Novotného a Ľudovíta Kaníka | | |
|  | | |
| **na vydanie** | | |
|  | | |
| zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov | | |
|  | | |
| Prekladajú: | Návrh na uznesenie: | |
|  |  | |
|  | Národná rada Slovenskej republiky | |
| Viliam Novotný .................................  Ľudovít Kaník ................................... | **s c h v a ľ u j e** návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov | |
|  |  | |
| Bratislava, február 2014 | | |
|  | | |

|  |
| --- |
| **N Á R O D N Á R A D A  S L O V E N S K E J R E P U B L I K Y** |
| **VI. volebné obdobie** |

**Návrh**

**Zákon**

**z.........2014,**

**ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 580/2004 Z. z. zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z. v znení zákona č. 305/2005 Z. z., zákona č. 352/2005 Z. z., zákona č. 660/2005 Z. z., zákona č. 282/2006 Z. z., zákona č. 522/2006 Z. z., zákona č. 673/2006 Z. z., zákona č. 358/2007 Z. z., zákona č. 518/2007 Z. z., zákona č. 530/2007 Z. z., zákona č. 594/2007 Z. z., zákona č. 461/2008 Z. z., zákona č. 581/2008 Z. z., zákona č. 108/2009 Z. z., zákona č. 192/2009 Z. z., zákona č. 533/2009 Z. z., zákona č. 121/2010 Z. z., zákona č. 136/2010 Z. z., zákona č. 151/2010 Z. z., zákona č. 499/2010 Z. z., zákona č. 133/2011 Z. z., zákona č. 250/2011 Z. z., zákona č. 185/2012 Z. z., zákona č. 252/2012Z. z., zákona č. 395/2012 Z. z., zákona č. 421/2012 Z. z., zákona č. 41/2013 Z. z., zákona č. 153/2013 Z.z., zákona č. 220/2013 Z.z., zákona č. 338/2013 Z. z. a zákona č.:463/2013 Z. z. sa mení a dopĺňa takto:

1. V §10b ods. 1 písm. a) sa za slová „rekreačnej starostlivosti podľa osobitného predpisu, 19a)“ dopĺňajú slová „a odmien za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum,“.

Poznámka pod čiarou k odkazu 18 znie:

„18) § 5 ods. 1 písm. a) až h) a k) a ods. 2 a 3 zákona č. 595/2003 Z. z. o dani z príjmov v znení neskorších predpisov.“

1. V § 11 ods. 3 sa na konci prvej vety dopĺňajú slová „a odmien za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum“.
2. V §29b ods. 11 sa za slová „rekreačnej starostlivosti podľa osobitného predpisu, 19a)“ dopĺňajú slová „odmien za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum,“.

**Čl. II**

Tento zákon nadobúda účinnosť dňom vyhlásenia.

**Dôvodová správa**

**I. Všeobecná časť**

Od 1. januára 2013 sa za príjem zo závislej činnosti podľa zákona č. 595/2003 Z.z. o dani z príjmov považuje aj odmena za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum a sčítacieho komisára.

Táto zmena v praxi spôsobila nemalé komplikácie, keďže okrem povinnosti uhradiť daň priniesla aj povinnosť zaplatiť z týchto odmien poistné na zdravotné poistenie. Samosprávy tak musia na jeden deň konania volieb nahlasovať do zdravotných poisťovní desaťtisíce členov volebných komisií a zároveň ich deň po voľbách zo zdravotných poisťovní odhlásiť.

Tento problém sa prejavil vo voľbách do VÚC, kedy kvôli poistnému vo výške € 1,58 za člena volebnej komisie boli samosprávy po celom Slovensku zavalené úplne zbytočnou administratívou. V tomto roku bude problém ešte vypuklejší, keďže nás čakajú 4 volebné dni.

Predkladaná novela preto navrhuje vyňať odmeny za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum z príjmov zo závislej činnosti, z ktorých je potrebné platiť poistné na zdravotné poistenie. Zjednotil by sa tým výber poistného do zdravotných poisťovní s výberom odvodov sociálneho poistenia, keďže za členov volebných komisií sa už v súčasnosti neplatia odvody do sociálneho poistenia.

Navrhovaná zmena zásadne zníži administratívne zaťaženie samospráv, keďže samosprávy nebudú nútené vyplňovať desaťtisíce prihlášok a odhlášok do zdravotného poistenia pre členov volebných komisií. Zároveň znižuje administratívne zaťaženie zdravotných poisťovní, ktoré nebudú musieť spracovávať desaťtisíce prihlášok a odhlášok.

Dopad na verejné financie, resp. zdroje zdravotného poistenie je pritom v porovnaní s administratívnymi nákladmi zanedbateľný. Napr. v roku 2012 bolo vo voľbách 69 283 členov okrskových komisií, čo by znamenalo 138 566 administratívnych úkonov spojených s prihlásení a odhlásením a vyše 8 000 vykonaných platieb zo strany samospráv kvôli cca €384 000.

Ide pritom o finančné prostriedky, ktoré štát komplikovaným systémom prostredníctvom okresných úradov uhrádza samosprávam len preto, aby boli naspäť zaplatené do systému verejného zdravotníctva. Z pohľadu platieb štátu do systému verejného zdravotníctva ide o zanedbateľné financie (0,03% z € 1,2 mld., ktoré štát platí ročne za poistencov štátu), no pokiaľ by bol záujem zachovať tieto zdroje pre zdravotníctvo, bolo by možné napr. navýšiť platbu za poistencov štátu o 0,001 percentuálneho bodu zo súčasných 4% na 4,001%.

Návrh nemá významný vplyv na rozpočet verejnej správy keďže napriek zanedbateľnému zníženiu príjmov zdravotných poisťovní zároveň prináša administratívne a transakčné úspory pre samosprávy a zdravotné poisťovne. Návrh zákona má mierny pozitívny sociálny vplyv, keďže mierne zvyšuje čistú odmenu členov volebných komisií. Návrh zákona nemá vplyvy na podnikateľské prostredie, životné prostredie a ani vplyvy na informatizáciu spoločnosti. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

**II. Osobitná časť**

**K čl. I**

Bod 1 a 2

Rozširuje sa výnimka z definície zárobkovej činnosti pre účely zdravotného poistenia aj o odmeny za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendu.

Bod 3

Ruší sa povinnosť Finančnej správa SR poskytovať úradu elektronicky na účely vykonania ročného zúčtovania poistného podľa § 13 a 19 údaje z daňového priznania k dani z príjmov týkajúce sa odmien za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendu.

**K čl. II**

Navrhuje sa, aby zákon nadobudol účinnosť dňom vyhlásenia, keďže je vo všeobecnom záujme, aby zmeny v ňom obsiahnuté nadobudli účinnosť bezodkladne. V prípade hladkého legislatívneho procesu by sa tak mohlo stať ešte pred voľbami do Európskeho parlamentu 24. mája 2014.

**Doložka**

**vybraných vplyvov**

**A.1. Názov materiálu:** Návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy | X |  |  |
| – vplyvy na hospodárenie obyvateľstva, | X |  |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**A.3. Poznámky**

Návrh nemá významný vplyv na rozpočet verejnej správy keďže napriek zanedbateľnému zníženiu príjmov zdravotných poisťovní zároveň prináša administratívne a transakčné úspory pre samosprávy a zdravotné poisťovne.

Z pohľadu rozpočtu verejnej správy pôjde o výpadok v maximálnej výške €110 000 za jeden volebný deň, čo predstavuje výpadok na strane neodvedených zdravotných odvodov zamestnanca (€1,58 za člena volebnej komisie). Z pohľadu rozpočtu zdravotných poisťovní by došlo k maximálnemu výpadku príjmov vo výške €400 000 za jeden volebný deň, ktoré však budú kompenzované značným znížením administratívneho zaťaženia. Väčšina z tohto výpadku však bude predstavovať úsporu zo strany štátu na výdavky spojené s voľbami, ktoré v prípade záujmu môžu byť kompenzované minimálnym zvýšením platieb za poistencov štátu o 0,001 p.b. zo súčasných zo 4% na 4,001%.

Sociálne vplyvy návrhu spočívajú v miernom zvýšení čistej odmeny členov volebných komisií.

**A.4. Alternatívne riešenia**

Bezpredmetné.

**A.5. Stanovisko gestorov**

Bezpredmetné.

**DOLOŽKA ZLUČITEĽNOSTI**

**návrhu právneho predpisu s právom Európskej únie**

1. **Predkladateľ právneho predpisu:**

Poslanci Národnej rady Slovenskej republiky Viliam Novotný a Ľudovít Kaník

1. **Názov návrhu právneho predpisu:**

Návrh poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

a) v práve Európskej únie:

*- primárnom:*

Nie je upravená.

- *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)*

Nie je upravená.

*- sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)*

Nie je upravená.

b) nie je obsiahnutá v judikatúre Súdneho dvora Európskej únie.

Vzhľadom na problematiku návrhu právneho predpisu vo vzťahu k právu Európskej únie, je bezpredmetné vyjadrovať sa k bodom 4., 5. a 6.